Broj: 711-I-1986-M-142/21-02-11

Zagreb, 10. studenog 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Marije Šarić, gradonačelnice Grada Pleternice,** na 148. sjednici, održanoj dana 10. studenog 2021.g., daje sljedeće

**MIŠLJENJE**

**Nema zapreke u smislu odredbi ZSSI-a da se trgovačko društvo u vlasništvu bratića dužnosnice** **Marije Šarić, gradonačelnice Grada Pleternice, prijavi na Javni poziv za podnošenje prijava za dodjelu nepovratnih potpora iz Programa razvoja gospodarstva Grada Pleternice te da mu navedene potpore budu dodijeljene ako su ispunjeni svi propisani uvjeti za dodjelu. Međutim, bilo bi uputno da dužnosnica Marija Šarić, obzirom na okolnost osobne povezanosti s vlasnikom predmetnog trgovačkog društva, a zbog koje dužnosnica ne može osigurati nepristranost u postupanju u odnosu na navedeni subjekt, za poduzminje svih radnji u navedenom Javnom pozivu u odnosu na predmetno trgovačko društvo ovlasti svog zamjenika.**

Obrazloženje

Zahtjev za davanjem mišljenja Povjerenstva podnijela je dužnosnica Marija Šarić, gradonačelnica Grada Pleternice. U knjigama ulazne pošte zahtjev je zaprimljen 5. studenog 2021.g. pod poslovnim brojem: 711-U-5375-M-142/21-01-2 te je povodom istog otvoren predmet broj M-97/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Marija Šarić obnaša dužnost gradonačelnice Grada Pleternice od 21. svibnja 2021.g. Stoga je Marija Šarić povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnica navodi da je Grad Pleternica dana 14. srpnja 2021. godine objavio Javni poziv za podnošenje prijava za dodjelu nepovratnih potpora iz Programa razvoja gospodarstva Grada Pleternice, KLASA: 402-01/21-01/1, URBROJ: 2177/07-01-21-2 (dalje: Javni poziv), a koji je objavljen na internet stranici Grada Pleternice, sve sukladno članku 12. stavak 1. Programa razvoja gospodarstva Grada Pleternice („Službeno glasilo“ Grada Pleternice br.: 11/20). Korisnici potpore po ovom Javnom pozivu su subjekti malog gospodarstva (poduzetnici i obrtnici) utvrđeni Zakonom o poticanju razvoja malog gospodarstva (NN broj 29/02,63/07,53/12,56/13 i 121/16).

Na predmetni Javni poziv se u okviru Mjere 4.2. Potpora za nabavu i ugradnju strojeva i opreme, 07.listopada 2021.godine prijavio gospodarski subjekt Tofrado trgovina d.o.o. iz Pleternice, za kojeg je u sudskom registru kao jedini osnivač i osoba ovlaštena za zastupanje upisan Tomislav Lucić. Navedena osoba je povezan s gradonačelnicom Grada Pleternicom Marijom Šarić, a radi se o bratiću. Budući da gospodarski subjekt ispunjava sve uvjete propisane Javnim pozivom ovim putem se traži mišljenje Povjerenstva može li Grad pristupiti zaključenju ugovora o dodjeli potpore sa spomenutim gospodarskim subjektom, a s obzirom na navedenu povezanost.

Uvidom u podatke Sudskog registra Trgovačkog suda u Osijeku - stalna služba u Slavonskom Brodu, utvrđeno je kako je pod: MBS: 050046719 upisano trgovačko društvo TOFRADO TRGOVINA d.o.o. iz Pleternice. Kao jedini član/osnivač navedenog Društa te kao osoba ovlaštena za zastušanje upisan je Tomislav Lucić, član uprave - zastupa društvo pojedinačno i samostalno.

Uvidom u predmetni Javni poziv te Izmjene i dopune istog od 8. studenog 2021.g. utvrđeno je kako se istim propisuje dodjela nepovratnih potpora iz Programa razvoja gospodarstva Grada Pleternice (Službeno glasilo Grada Pleternice broj 06/19), kojim se provode mjere s ciljem razvoja i promocije poduzetničke infrastrukture, jačanje konkurentnog nastupa poduzetnika na tržištu, povećanje investicijskih ulaganja poduzetnika uz rast zaposlenosti, poboljšanje uvjeta za financiranje poduzetnika te podizanje razine poduzetničkih znanja i vještina.

Javnim pozivom propisani su korisnici sredstava, uvjeti dodjele nepovratnih potpora, način podnošenja prijava i procedura dodjele. Javni poziv otvoren je do iskorištenja sredstava koja su osigurana u Proračunu Grada Pleternica za 2021. godinu, a najkasnije do 30. studeni 2021. godine. Zahtjevi se obrađuju prema redoslijedu podnesene potpune prijave prema uvjetima iz Javnog poziva. Rok za dostavu zahtjeva otvara se danom objave na web stranici Grada Pleternice, a prijave se dostavljaju do zaključno 30. studeni 2021. godine. Dopuštenost potpore male vrijednosti ocjenjuje Jedinstveni upravni odjel Grada Pleternice sukladno Uredbi, odnosno odredbama propisa o potporama male vrijednosti. Na osnovu provedenog Javnog poziva i ocjene dopuštenosti, Gradonačelnica Grada Pleternice dodjeljuje potporu male vrijednosti.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Pritom je člankom 4. stavkom 5. ZSSI-a propisano da su povezane osobe, u smislu navedenog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Nastavno na zahtjev dužnosnice Povjerenstvo navodi kako nema zapreke, u smislu odredbi ZSSI-a, da se trgovačko društvo u vlasništvu bratića dužnosnice Marije Šarić, gradonačelnice Grada Pleternice, prijavi na Javni poziv za podnošenje prijava za dodjelu nepovratnih potpora iz Programa razvoja gospodarstva Grada Pleternice te da mu navedene potpore budu dodijeljene ako su ispunjeni svi propisani uvjeti za dodjelu.

Međutim, iako bratić nije član obitelji dužnosnice u smislu članka 4. stavka 2. ZSSI-a, u situacijama u kojima bi dužnosnica donosila odluke u odnosu na trgovačko društvo u vlasništvu njenog bratića treba imati u vidu da ista osoba, zbog osobne okolnosti, odnosno rodbinske povezanosti s dužnosnicom nije osoba u odnosu na koju dužnosnica može osigurati nepristranost u postupanju. Kako je predmetnim Javnim pozivom propisano da gradonačelnica Grada Pleternice, na osnovu provedenog Javnog poziva i ocjene dopuštenosti od strane Jedinstvenog upravnog odjela Grada Pleternice, dodjeljuje potporu male vrijednosti, bilo bi uputno da dužnosnica Marija Šarić za poduzminje svih radnji u navedenom Javnom pozivu u odnosu na predmetno trgovačko društvo ovlasti svog zamjenika, a kako bi izbjegla eventualnu povredu odredbi ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Marija Šarić, elektroničkom dostavom
2. Objava na internetskoj stranici Povjerenstva
3. Pismohrana